CELEX: 32019R1082
Language: hu
Date: 2019-06-20 00:00:00
Title: A Bizottság (EU) 2019/1082 végrehajtási rendelete (2019. június 20.) egyes áruk Kombinált Nómenklatúra szerinti besorolásáról

26.6.2019   
               
               
                  HU
               
               
                  Az Európai Unió Hivatalos Lapja
               
               
                  L 171/5
               
            
         A BIZOTTSÁG (EU) 2019/1082 VÉGREHAJTÁSI RENDELETE
         (2019. június 20.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:
         
                     (1)
                  
                  
                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
                  
               
                     (2)
                  
                  
                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
                  
               
                     (3)
                  
                  
                     Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.
                  
               
                     (4)
                  
                  
                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
                  
               
                     (5)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
         
         
            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. június 20-án.
            
               
                  a Bizottság részéről,
               
               
                  az elnök nevében,
               
               Stephen QUEST
               
                  főigazgató
               
               
                  Adóügyi és Vámuniós Unió
               
            
         
         
            (1)  HL L 269., 2013.10.10., 1. o.
         
         
            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
      
         
            MELLÉKLET
            
                        Árumegnevezés
                     
                     
                        Besorolás (KN-kód)
                     
                     
                        Indokolás
                     
                  
                        (1)
                     
                     
                        (2)
                     
                     
                        (3)
                     
                  
                        Önszegecselő csap („besajtolható menetes csap”) acélból. Csavarmenetes szára, valamint kerek, lapos és sima feje van, alatta recézve. Mérete eltérő lehet.
                        Az árucikk hidraulikai vagy pneumatikus nyomással kis vastagságú fémlemezekre szerelhető (rögzíthető). A fej pontosan a lemez szintjén, a csavarmenetes rész pedig a lemezre merőlegesen marad.
                        Következésképpen külső menet jön létre, amely lehetővé teszi, hogy a lemez egy további csavaranya segítségével egy másik elemhez csatlakozzon, amely visszafelé csavarva eltávolítható.
                        
                            (*1) Lásd a képet.
                     
                     
                        7318 15 95 
                     
                     
                        A besorolást a Kombinált Nómenklatúra értelmezésére vonatkozó 1. és 6. általános szabály, valamint a 7318 , a 7318 15  és a 7318 15 95  KN-kódok szövege határozza meg.
                        Az árucikk csavarmenetes, és áruk összeszerelésére vagy rögzítésére szolgál oly módon, hogy azok károsodás nélkül könnyen szétszerelhetőek legyenek. Az árucikk a 7318  vámtarifaszám alá tartozó csavar objektív jellemzőivel rendelkezik. Következésképpen a 7318 19 00  KN-kód alá más csavarmenetes árucikként történő besorolás kizárt (lásd még a HR Magyarázat 7318  vámtarifaszámhoz tartozó magyarázatának (A) részét).
                        Ezért a 7318 15 95  KN-kód alá kell besorolni acélból készült más csavarként.
                     
                  
               (*1)  A kép csupán tájékoztató jellegű.